Help! Die hond het my geld geëet…Ozzie en sy vonds (Foto: Murphy & Co Veterinary Practice/Facebook) Talle skoliere het al met ŉ verskoning van “die hond het my huiswerk geëet” probeer wegkom, maar dié brak het ŉ duurder dieet. Ozzie, het £160 (meer as R3 000) kontant van sy eienaar verorber en sy eienaar moes toe boonop ŉ bykomende £130 (byna R1 500) opdok vir die veearts om die agt £20-note terug te kry deur die hond. Ozzie is ŉ negejarige labrador-poedel-kruising (ŉ “labradoodle”) het ŉ koevert verslind wat deur sy eienaars, Neil en Judith Wright, se huis in Llandudno, in die noorde van Wallis in die Verenigde Koninkryk, se briewebus gedruk is. Die egpaar het Ozzie na ŉ veearts geneem wat die geld kon terugkry deur medikasie wat hom laat vomeer het. “Iemand het vir ons geld geskuld en dit deur die briefopening gedruk en dis hoe Ozzie dit in die hande gekry het,” het Judith verduidelik. ŉ Woordvoerder vir Murphy & Co-veearts in Llandudno, waarheen Ozzie geneem is, het gesê die praktyk moet gereeld bystand lewer wanneer honde iets geëet het wat hulle nie moes nie, insluitend toiletware en sokkies. Dit is egter die eerste keer wat ŉ hond kontant verorber het. Ozzie het ook ŉ plastiek geldsakkie en ŉ ronde geldknip opgebring. Neil het gesê hulle sal dalk van die geld kan terugkry as hulle dit by die Bank of England indien. Hulle beplan nou om ŉ hokkie om hul briewebus te bou sodat Ozzie nie nog pospakkies kan bykom nie.